冬夜懷諸兄弟
作者：蘇過
朝代：宋

paragraphs: 霜風連日惡，霜月連夜苦。
青燈寒無光，翳翳昏復吐。
念我手足愛，相望若秦楚。
兩兄寄陽羨，耕稼事農圃。
簞瓢有餘樂，菽水未爲窶。
兩兄客潁川，耿耿懷去魯。
近聞營菟裘，稍亦葺環堵。
有弟雖咫尺，相逢猶齟齬。
黄灣隔小海，孤嶺度大庾。
今年厄陳蔡，夫子嗟兕虎。
惟我二兄弟，頗亦嘗險阻。
憶昔居大梁，共結慈明侶。
晨窗惟六人，夜榻到三鼓。
豈知聚散事，翻手如雲雨。
我今處海南，日與漁樵伍。
黄茅蔽澗谷，白霧昏庭宇。
風高翔鴟梟，月黑號鼯鼠。
舟居雜蠻蜑，卉服半夷虜。
下牀但藥餌，遣瘴煩樽俎。
何須鳶墮時，方念平聯繫語。